FATFର ବ୍ଲାକ୍ ଲିଷ୍ଟରେ ସାମିଲ ହେବାକୁ ଯାଉଛି ପାକିସ୍ତାନ ! ଚିହିଁକିଲା ଚୀନ୍ - Prameya News7\nFATFର ବ୍ଲାକ୍ ଲିଷ୍ଟରେ ସାମିଲ ହେବାକୁ ଯାଉଛି ପାକିସ୍ତାନ ! ଚିହିଁକିଲା ଚୀନ୍\nଇସ୍ଲାମାବାଦ ୧୧/୦୯ଃ ଫାଇନାନ୍ସିଆଲ୍ ଆକ୍ସନ ଟାସ୍କ ଫୋର୍ସ(FATF)ର ବ୍ଲାକ୍ ଲିଷ୍ଟରୁ ବର୍ତ୍ତିବା ପାଇଁ ପାକିସ୍ତାନ ପ୍ରାଣପଣେ ଉଦ୍ୟମ କରୁଛି । ଏଫଏଟିଏଫ୍କୁ ନେଇ ଦୁଇଟି ବିଧେୟକ ରାଜ୍ୟସଭାରେ ଖାରଜ ହୋଇଯିବା ପରେ ଇମ୍ରାନ ସରକାରଙ୍କ ଚିନ୍ତା ଦୁଇଗୁଣିତ ହୋଇଛି। ଆତଙ୍କବାଦୀଙ୍କୁ ସାହାରା ଦେଉଥିବା ପାକିସ୍ତାନ ବ୍ଲାକ୍ଲିଷ୍ଟ ହେବାର ଆଶଙ୍କା ବୃଦ୍ଧି ପାଉଥିବା ଦେଖି ଚୀନ ବ୍ୟସ୍ତ ହୋଇପଡ଼ିଛି ।\nଚୀନର ବୈଦେଶିକ ମନ୍ତ୍ରାଳୟ ମୁଖପାତ୍ର ଝାଓ ଲିଜିନ୍ଙ୍କ ମତରେ, ସବୁ ଦେଶରେ ଆତଙ୍କବାଦ କାର୍ଯ୍ୟକଳାପ ଚାଲିଛି । କିନ୍ତୁ ପାକିସ୍ତାନ ଆତଙ୍କବାଦ ବିରୋଧରେ ଲଢ଼େଇ କରି ଅଡ଼ୁଆରେ ପଡ଼ିଛି। ଅନ୍ତରାଷ୍ଟ୍ରୀୟ ସମୁଦାୟକୁ ପାକିସ୍ତାନର ସମ୍ମାନ କରିବା ଆବଶ୍ୟକ ବୋଲି ଲିଜିନ୍ କହିଛନ୍ତି।\nଆସନ୍ତା ମାସ ଏଫଏଟିଏଫ୍ର ବୈଠକ ହେବାର ଅଛି । ଏହି ବୈଠକରେ ପାକିସ୍ତାନକୁ ବ୍ଲାକ୍ ଲିଷ୍ଟ କରାଯିବ କି ନାହିଁ ନିଷ୍ପତ୍ତି ହେବ । କିନ୍ତୁ ବ୍ଲାକ୍ ଲିଷ୍ଟରୁ ବର୍ତ୍ତିବା ପାଇଁ ଇମ୍ରାନ ସରକାର ଚେଷ୍ଟା ଚଳାଉଥିବା ବେଳେ ଏହାକୁ ଭଂଡୁର କରୁଛନ୍ତି ବିରୋଧୀ ଦଳ । ଇମ୍ରାନ ସରକାର ଆଣିଥିବା ଦୁଇ ବିଧେୟକ ରାଜ୍ୟସଭାରେ ଖାରଜ ହୋଇଛି ।\nପାକିସ୍ତାନକୁ ପୂର୍ବରୁ ଗ୍ରେ ଲିଷ୍ଟରେ ସାମିଲ କରିଥିବା ଏଫଏଟିଏଫ୍ ଏବେ ଆର୍ଥିକ ପୋଷଣ ବନ୍ଦ ଓ ମନି ଲଣ୍ଡରିଂ ବିରୋଧରେ ପଦକ୍ଷେପ ନେବାକୁ ୨୭ଟି ଦିଗକୁ ନେଇ ଆକ୍ସନ ପ୍ଲାନ୍ ତିଆରି କରିଥିଲା । ଏ ବେ ଏହି ପ୍ଲାନ୍ ଜରିଆରେ ପାକିସ୍ତାନକୁ ବ୍ଳାକ ଲିଷ୍ଟ କରିବାକୁ ଯୋଜନା ଥିଲା । କିନ୍ତୁ କରୋନା ମହାମାରୀ ପାଇଁ ଏହାକୁ ସ୍ଥଗିତ ରଖାଯାଇଛି । ଗ୍ରେଲିଷ୍ଟରେ ଥିବା ଦେଶଗୁଡ଼ିକୁ ପୁଣିଥରେ ସେହି ଲିଷ୍ଟରେ ରଖାଯାଇଥିବା ବେଳେ ଅକ୍ଟୋବର ୨୦୨୦ ପରେ ନୂଆ ଲିଷ୍ଟ ପ୍ରସ୍ତୁତ ନେଇ ଏଫଏଟିଏଫ୍ ପକ୍ଷରୁ ସୂଚନା ମିଳିଛି ।
